**Vejledning til essay skrivning**

**Kandidatuddannelsen i Digital Design og Interaktive Teknologier**

Det skriftlige essay udgør en væsentlig del af optagelsesprocessen til kandidatuddannelsen i Digital Design og Interaktive Teknologier (KDDIT). I essayet skal du demonstrere, at du formår at anvende din faglige viden til at italesætte og diskutere et emne, der har relevans for KDDIT. Du skal altså vise, hvordan du formår at vinkle din eksisterende faglige viden (f. eks. gennem brug af kernebegreber og referencer) i relation til den faglige profil på KDDIT. Og du skal gøre det på 1 normalside (2400 tegn med mellemrum).

Du skal basere dit akademiske essay på en af disse tre artikler:

1. The Divisiveness of Design Thinking
2. Diversity Computing
3. Reimagining Participatory Design

Vi vil gerne se din individuelle behandling af problemstillingen i artiklen og refleksion over emnet.

Det gode essay:

* Præsenterer hovedpunkterne i artiklens problemstilling kort og præcist
* Relaterer artiklens emne og problemstilling til faglige emner, som du har beskæftiget dig med på dine tidligere studier
* Viser en dybere forståelse af hvordan disse emner relaterer sig til hinanden
* Diskuterer problemstillingen i en bredere sammenhæng (for eksempel kulturel eller samfundsmæssig)
* Reflekterer over problemstillingen i lyset af den faglighed, der præsenteres på KDDIT.

Vi forventer, at essayet er gennemarbejdet og at argumenterne er velformulerede og engagerer læserne. Hvis du bruger kilder, skal du referere disse.